“Ǎ mɔ̂n mod, kúlígi mam ! Wayi kɔ́bɔ̄ naa: Éyə Ǹtondôbə a kɔ́bɔ ná: Kɔ́bɔ́gɔ nâ: Okəŋ bítá, okəŋ bítá ! Ó man yǎ dzəbəban, ó mǎn yǎ báŋaban. 15Ó mǎn yǎ dzəbəban ású ésaŋ bod, nə́ ó lom miǹkokoe, ó mǎn yǎ dzəbəban. 16A ngávə́ nâ bə́ dzəb wá nə́ á nɔŋ wá á mɔ́ móe, okəŋ bítá ó nə ǹdzəban, m̀báŋán nə́ ó kə̄ á mɔ́ mə́ ńwê bod. 17Yédégán ! Váá kíŋ, ǎ mɔ̂n mod, amú ókə̌ŋ tē ó nə̄ ású áyɔŋ dáma, ású bitɔŋ míńtómbā bísə̄ yā Ísraɛ̂l. Bə́ ngákaban okəŋ bítá ai ayɔŋ dáma, ású tē bímígī âbɛ. 18Amú á nə́ dzam mə́bóbólá, dzé é ngáyi kwí ngə́ təge ai ńtúm édzóē ébyandí ? Ǹtondôbə Zambá énye a kɔ́bɔ. 19Vógóló, ǎ mɔ̂n mod, kúlígi mám, kudú kób. Okəŋ bítá ó dúgân lǒd biyɔŋ bibɛ̄, bitɔŋ bílɛ́. Ó nə okə̌ŋ bítá mim̀bim, okə̌ŋ bítá ńnēn míḿbim ó ngáman túbulu. 20Ḿból yə̄ nâ miǹnə́m mí dzəm kám, mə́sənde mə́ ḿbəg mə́ bɔ abuí, mə ngátə́le esaŋ bod ai okəŋ bítá á mīḿbɛ́ mísə. 21Tɔbɔ́gɔ ǹdzəbán á ḿbɔ̄ ńnómo ai á ḿbɔ̄ ńgāla é vóm wáyáŋan ai ayɔ́g dóe. 22Maa mayǐ fə kud kób, mayi kə́ kwí ai ólún wama á məmaná. Ma, Ǹtondôbə, mə kɔ́bɔ ya.”